Коми Республикаса Юралысь Вячеслав Гайзер туйдöдiс Коми Республикаса мутасъяслысь бöрйысян компанияясса юрнуöдысьясöс 2010-2013 воясся локтан бöрйысьöмъяс вылö.

«Локтан бöрйысьöмъясыс лоöны медсьöкыдъяс пиысь öтиöн, да такöд öттшöтш, матысса 4 во вылö зэв тöдчанаöн. Медводз лоасны республикалöн Каналан Сöветö, каръясса да районъясса Сöветъясö депутатъясöс бöрйöмъяс, а сэсся – Каналан Думаö бöрйысьöмъяс да 2012 воын – Россия Федерацияса Президентöс бöрйöм. Но ме эска, мый тiян кужанлунöн найöс лоö колана ногöн нуöдöма Оланподув серти да бöрйысян законодательство серти. Ассянь кöсъя эскöдны тiянöс сыын, мый государственнöй власьт да меставывса асвеськöдлан органъяс сетасны тiянлы колана отсöг», - висьталiс Вячеслав Гайзер.

Кыдзи пасйис регионса Юралысь, 2010 вося арын республикаын вöлi артмöдöма мутасса бöрйысян комиссияяс, кытчö джынсьыс унджык пырысьсö индöма республикаын политическöй ютыръяслöн дiнмуын уджалысь став юкöнлöн вöзйöмъяс серти.

«Татшöм ногöн, бöрйысян комиссияö пырысьяссö колана ногöн индöма обществолöн политическöй тэчас серти. Бöрйысян комиссияяслы колö öтув уджавны став политическöй вынкöд, кодъяс кöсйöны, медым на дор сувтасны бöрйысьысьяс. Кыдзи петкöдлö олöмыс, кор ютыръяскöд уджалöны пыдiсянь, кор ютыръяс сьöлöмсянь пырöдчöны бöрйысян уджö став бöрйысян кампания тшупöдын, сэки бöрйысян уджыс мунö лючки да содö öта-мöдлы эскöм», - висьталiс республикаса Юралысь.

Ассяньыс Коми Республикалöн бöрйысян комиссияса веськöдлысь Елена Шабаршина эскöдiс Вячеслав Гайзерöс, мый бöрйысьöмъяс дасьтöм да нуöдöм кузя став юöрнас, а сiдзжö бöрйысьöмъяс мунан став тшупöд йылысь кутасны пыр тöдмöдны асьсö республикаса Юралысьöс.